# Wieber Mariann

(Érsekújvár, 1938. szept. 20.– ): jelmeztervező. Bp.-en a Képzőművészeti Gimnáziumban érettségizett 1957-ben, majd az Iparművészeti Főiskolán tanult, Schäffer Judit tanítványa volt a jelmeztanszakon, ahol 1962-ben kapta meg diplomáját. Először a televízió tervezője lett. 1962-től vendégként vidéki – Eger, Szolnok, Szeged – és fővárosi – Vígszínház, Fővárosi Operettszínház – társ.-oknál dolgozott. A nyolcvanas, kilencvenes években a Thália Színház és az Operaház tervezője. Tervezett a Szegedi Szabadtéri Játékok számára is. 1974 óta a SzAk jelmeztörténet tanára. Az ún. modern m. jelmeztervező iskola jelentős egyénisége, festői és grafikusi erényeket bizonyító tervek készítője. Tervei, jelmezei dinamikusak. Több hazai – Bp., Miskolc – és külföldi kiállításon szerepelt. 1989-ben érdemes művész lett. 1980-ban Balázs Béla-díjat kapott. F.T. Madách I.: Az ember tragédiája; Csehov: Három nővér, Cseresznyéskert; Verdi: Otello; Corneille: Cid; Offenbach: A gerolsteini nagyhercegnő; Lloyd Webber: Jézus Krisztus szupersztár; Flotow: Márta. – Ir. Bőgel J.–Jánosa L.: Scenographia Hungarica (Mai magyar díszlet és jelmez, 1973); Díszlet- és jelmeztervezés 1970–1980 (1983).