# Nánásy Gábor; Nánássy

(?–?): mecénás. 1833-tól Debrecen város tanácsosa, aki 1835-ben Harmincadosközi magtárát ajánlotta fel színház céljára, amelyet azután a város alakított át (ma: Batthyány u. 17–20). 1835. aug. 1-jétől 1861-ig szolgált ideiglenes játszóhelynek. Nyitódarabja Kovács Pál Mátyás király Pozsonyban c. vígjátéka volt. A 300–400 főt befogadó színház leírása a Honművész 1836. szept. 29-i számában és Kaján Ábel cikkében (Egy este a debreceni színházban, Életképek, 1844. 8. sz.) található. Itt lépett föl 1836-ban Arany János is. Nánásy Gábor a Bolond Istók II. énekében említett N. szenátor.