# Karinthy Színház

elődje az 1982-ben alakult Hőköm Színpad volt, a m. színházi életben 1949 után az első, állami támogatás nélküli, szövetkezeti vállalkozás, Karinthy Márton és Harsányi Gábor vezetésével. A Hőköm Színpad név Karinthy Frigyesre utal. Különböző játszóhelyek után 1985-ben költöztek a Gutenberg Művelődési Otthonba. 1988. dec. 12-én vették fel jelenlegi nevüket. Játszóhelyük a Haladás mozi, a Bartók Béla u. 130. sz. alatt. Ig.-főrend. Karinthy Márton, ig.-helyettes Harsányi Gábor. A Karinthy Színház – vezetőinek törekvése szerint – nem tagadja meg a Hőköm Színpad célkitűzését, csak magasabb színvonalon kívánja megvalósítani azokat. Népszínházi programjában a franciás könnyedséget ötvözi a hagyományos színház és a kabaré elemeivel, de teret enged a kísérletezésnek is.