# Kaufmann Oszkár

(Újszentanna, 1873. febr. 2.–Bp., 1956. szept. 9.): építész. Bp.-en folytatott zenei tanulmányok után a karlsruhei Hochschulén szerzett építészmérnöki diplomát 1899-ben. 1900–1933 között Berlinben élt, ahol kezdetben belsőépítészként dolgozott. 1907-ben pályafutását megalapozó alkotása a berlini Hebbeltheater. Később hasonló anyag- és motívumgazdagságot vonultat fel a bremerhaveni Városi Színház, a berlini Volksbühne és a Krolloper épületében. A filmszínház-építészet terén teljesen új megoldást jelent a berlini Cines mozi a Nollendorfplatzon. 1933-ban Palesztinába emigrált (Habimah Színház, Tel Aviv, 1938), 1939–1941 között Bukarestben, majd haláláig Bp.-en élt, ahol a Madách Színház tervezője volt. Munkatársai voltak 1954–1960 között Mináry Pál és Fábry Ottó.