# Patkós György

(Técső, 1906. aug. 9.–Máramarossziget, ?): színikritikus, színházi titkár, rendező. Bölcsészettudományi tanulmányok után 1934–35-ben színikritikákat írt. 1935-től 1938-ig a Nemzeti Színház titkára, játékmestere volt. 1939 jan.-jában a Belvárosi Színház igazgatásával bízták meg. Mivel azonban a színházat mozi céljaira adta bérbe, a Színészkamara fegyelmi bizottsága kizárta a tagok sorából. 1942-ben megírta a Negyedíziglen c. film forgatókönyvét. A háború után Erdélybe ment. 1955–1957 között a kolozsvári Állami Magyar Színház alkalmazta rend.-ként. 1958-tól a sepsiszentgyörgyi Állami Magyar Színházhoz helyezték át. Nyugdíjazása után Máramarosszigetre költözött. Több színműve, dramatizálása, forgatókönyve maradt hátra kéziratban. F.R. Molière: A botcsinálta doktor; Gergely S.: Vitézek és hősök; Buşecan: A hallgatás éjszakája; Davidoglu: Ítéletidő.