# Turay Ida; Thurmayer

(Rákospalota, 1907. szept. 28.– ): színésznő. 1 évet végzett a SzAk-n. 1924-ben kezdte pályáját. 1945-ig szinte valamennyi fővárosi magánszínházban fellépett: 1924–26-ban a Reinaissance, 1925–29-ben, 1932–35-ben, 1938-ban, 1940-ben a Belvárosi, 1926-ban, 1931-ben, 1934-ben, 1944-ben a Víg-, 1928–31-ben, 1935-ben, 1937–38-ban a Magyar, 1932-ben a Művész, 1939-ben a Royal és a Pesti, 1940-ben és 1943-ban az Andrássy, 1941–42-ben az Új Magyar, 1942-ben a Madách, 1943-ban a Fővárosi Operettszínházban, 1943-ban, 1944-ben a Márkus Parkszínházban. 1944-ben a Nemzeti Színházhoz szerződött. Az igazolóbizottság eltiltása után 1946-ban a Magyar, a Művész és a Fővárosi Operett-, 1947-ben a Belvárosi, 1948-ban a Művész Színházban szerepelt. 1949–1951 között a Kamara Varieté, 1951–1956 között a Vidám Színpad tagja volt. 1957-től 1974-ig férjével, Békeffy Istvánnal külföldön élt. 1970-ben az USA-ban és Kanadában vendégszerepelt. Hazatérte után fellépett 1973–74-ben az Irodalmi Színpadon, 1975-ben a Vígszínházban, 1976-ban a Vidám Színpadon, 1986-ban a Körszínházban, 1989-ben a Játékszínben. 1978–1991 között a Thália Színházban játszott. Színházi életünk sajátos egyénisége. Kezdetben naivaszerepeket kapott, később idősebb hölgyek megformálásával volt sikere. Kedves, kellemes megjelenésével, bájos humorával, jó énekhangjával hódított. 1929–1952 között számos m. filmben is feladathoz jutott. Érdemes művész (1987). F.Sz. Susanne (Wolff–Duvernois: Őszi szerelem); Prücsök (Bánffy M.: Maskara); Columba (Jonson–Zweig: Volpone); Nina Petrovna (Meller R.: Irja hadnagy); Az asszisztensnő (Békeffy I.: Kozmetika); Toinette (Molière: A képzelt beteg); Terka (Buday D.–Eisemann M.–Fényes Sz.: Egy boldog pesti nyár); Gizi (Békeffy I.–Stella A.: Janika); Katalin (Sh.: A makrancos hölgy); Eliza (Shaw: Pygmalion); Rákosi Szidi (Kellér A.–Békeffy I.–Kazimir K.: Bal négyes páholy); Marosiné (Molnár F.–Zerkovitz B.: A doktor úr). – Ir. Párkány L.: T. I. egyes szám első személyben (1989).

TURAY IDA