# R. S. 9. Stúdiószínház

(1990– ): a Rumbach Sebestyén u. 9. sz. alatti színjátéktérré alakított pincében 1990. márc.-ban W. Gombrowicz Operetka c. drámájának bemutatójával nyílt meg az R. S. 9. Stúdiószínház. Vezetői Lábán Katalin és Dobay Dezső. A társ. 1987-től szerveződött, 1990-ig a Szkéné adott otthont előadásaiknak. Puritán játékterükhöz, groteszk és stilizált játékmodorukhoz mindeddig a 19. sz. vége és a 20. sz. eleje európai drámairodalmának alkotásaiból válogattak (S. I. Witkiewicz: Vízityúk; S. Wyspiański: Menyegző; M. Maeterlinck: Pelléas és Mélisande; K. Krauss: Végnapok; F. Kafka: Vágy hogy indiánok lehessünk). – Ir. Szűcs K.: Egy szegény színház kiútjai (Színház, 1992. jún., 19–21. l.).