# Dobroven, Iszaj Alexandrovics; Barabejcsik Isok Izrajelevics

(Nyizsnyij Novgorod, 1891. febr. 15.–Oslo, 1953. dec. 9.): orosz származású karmester, zongoraművész. Tanulmányait a moszkvai konzervatóriumban, majd Bécsben Godoswsky növendékeként végezte. 1924-től a drezdai filharmóniai koncertek vezetője és a berlini Große Volksoper karmestere, majd 1927–28-ban a szófiai opera vezetője. 1928–1935 között koncertdirigens Frankfurtban és San Franciscóban. 1936-tól az Operaház állandó vendégeként ismertette meg a m. közönséggel az orosz zenés drámákat. 1940-től a stockholmi Királyi Opera és a Göteborgi Filharmonikusok karmestere lett. Vendégszerepelt Milánóban, Rómában, Velencében.