# Csepreghy Ferenc

(Szalka, 1842. aug. 15.–Görbersdorf, 1880. febr. 6.): író. Asztalosnak tanult. 1860–63-ban a Katolikus Legényegylet számára jeleneteket írt. Első darabját, Magyar fiúk Bécsben c. a Nemzeti Színház 1872-ben mutatta be. Ebben az évben feleségül vette Rákosi Idát, a Nemzeti, majd a Népszínház jelmezkészítőjét. 1875-től a Népszínház titkára volt, és sorban írta darabjait a színháznak: Utazás a föld körül, Vízözön, Utazás a holdba, Két menyegző, Strogoff Mihály, Szép Meluzina, Sárga csikó, Kolumbusz Kristóf, A piros bugyelláris, Az élhetetlenek, Perózes, Szépasszony kocsisa, Akbar szultán. Nem került bemutatásra A kitűnő vendég, Az utolsó német Pesten és Saul király c. műve. Ügyesen szerkesztett, látványos, változó színhelyű darabokat írt. – Ir. Paul S.: Cs. F. (1934).