# Budapesti Színház

(1912–1934): színházi vállalkozás az Aréna (ma Dózsa György út) és az István út (ma Bethlen Gábor u.) sarkán. A Fővárosi Városligeti Színház nevét az ig., Feld Zsigmond 1912-ben Budapesti Színházra változtatta. 1926-ban Feld Zsigmond fiának, Mátyásnak adta át a színház vezetését, aki apja mellett már 1919 óta részt vett a Budapesti Színház vezetésében. A Budapesti Színház műsorán operettek – Eysler: Az asszonyfaló – és a belvárosi színházak sikerdarabjainak paródiái – Feld Mátyás: A csámpáskirályné, Feld Mátyás–Harmath Imre: A Schlésinger fiú esete Lefkovits Katóval – mellett a drámairodalom klasszikusai – Ibsen: Kísértetek – is helyet kaptak színpadán. A Budapesti Színház gyakran adott otthont külföldi és vidéki társ.-ok vendégjátékainak is. 1932-ben Békeffi László társ.-a vette át Feldtől a színházat, majd 1934-ben Beretvás Károly kísérletezett itt rövid életű vállalkozással. Ennek bukása után néhány hónapig az Aréna Filmszínház működött az épületben. 1935-től az Erzsébetvárosi Színház játszott az Aréna úti színházban. – Ir. Alpár Á.: A Városligeti Színkör 1889–1934 (1991).