# Kilányi Lajos

(Pest, 1819. márc. 17.–Ottakring, 1861. ápr. 22.): táncos, táncmester, koreográfus. Eredetileg orvosnak készült. A pesti német színházban F. Crombé francia balettmestertől tanult táncolni. Később, az 1848-as forradalom után Párizsban A. Saint-Léonnál tökéletesítette tudását. Pályáját a pesti német színházban kezdte feleségével, Papp Terézzel. Sokoldalú képzettsége balettek és karaktertáncok előadására egyaránt alkalmassá tette. 1845-ben csatlakozott Veszter Sándor tánctársaságához, amellyel Bécsben, Berlinben, Párizsban és Londonban turnézott. 1848-ban Veszterrel közösen készítettek két híressé vált nemzeti táncjátékot, amelyet a Nemzeti Színházban mutattak be Sobri, vagy parasztlakodalom a Bakonyban; Csata Fehértemplomnál. A forradalom után többnyire külföldön – Hannover, Brünn, Prága – működött balettmesterként. 1857-től a bécsi Josephstädter Theater mestere volt. Az ő leírásában jelent meg először nyomtatásban Szőllősy Szabó Lajos Körmagyar tánca (Bécs, 1845). F.K. Lucifer, a zöld ördög (1846, 1848); Pierrot als Indianer (1859?). – Ir. Magyar Színháztörténet 1790–1873 (1990).