# Róna Frigyes

(Bp., 1923. máj. 16.–Bp., 1985. okt. 29.): karmester, műfordító. Tanulmányait 1941–1944 között a Nemzeti Zenedében végezte. Munkaszolgálatra vitték, ahonnan visszatérve 1948-ban szerezte meg diplomáját, Ferencsik János növendékeként a ZAk-n. 1952–53-ban Győrött volt karmester, majd 1953-tól 1958-ig a Miskolci Nemzeti Színház és a helyi szimfonikus zenekar karmestere. 1958-tól 1963-ig a kecskeméti Katona József Színház vezető karmestere. Néhány évig Ghanában tanított, ahol operaegyüttest szervezett ghanai és amerikai énekesekkel az európai klasszikus zene népszerűsítésére. Hazatérése után 1966–1968 között az Operaház vezénylő korrepetítora, majd 1985-ig karmestere. A „Magyar Trió” zongoristája és vezetője, a salgótarjáni Szimfonikus Zenekar vezető karmestere volt. Színpadi kísérőzenéi mellett librettó-fordításai is közismertek. Több hanglemezfelvételt készített.