# Laczó Gusztáv

(Köröskisjenő, 1936. febr. 23.–Nagyvárad, 1990. ápr. 26.): színész. A marosvásárhelyi Szentgyörgyi István Színművészeti Intézetben végzett 1959-ben, és Nagyváradra szerződött. 1968–69-ben a sepsiszentgyörgyi Állami Magyar, 1969–1977 között a temesvári Állami Magyar Színház tagja volt. Ekkor visszatért Nagyváradra, és különböző karakterszerepeket sikerrel játszott el. Alkalmanként rendezésre is vállalkozott. F.Sz. Val (Williams: Orpheusz alászáll); Lúdas Matyi (Fazekas M.–Móricz Zs.); George (Slade: Jövőre, veled, ugyanitt); Detektív (Zilahy L.: Tűzmadár).