# Bőhm Gusztáv

(Pest, 1823. júl. 14.–Újpest, 1878. júl. 23.): zeneszerző, operarendező, karmester, műfordító. A pesti német színház zenekarában hegedült, majd a bécsi konzervatóriumban tanult. A Nemzeti Színházban is hegedűsként kezdte pályafutását, majd vidéki társ.-oknál – Kolozsvár, Arad – lett karmester, végül a Győri Zeneegylet vezetője volt. Innen szerződött a Nemzeti Színházhoz énekmesternek, végül 1863–1878 között ő lett a színház első szakavatott operarendezője. Ezalatt több mint 60 operát vitt színre, néhányat maga fordított. Wagner-rendezéseivel külföldön is sikert aratott (Rienzi és Lohengrin). Három operát írt: A kastély és temető, A debreceni bíró, Demetrius. Ezenkívül népszínművek zenéjét állította össze és zenekari művei is ismertek. F.R. Mozart: Don Giovanni, A varázsfuvola; Gounod: Faust; Verdi: Az álarcosbál, Don Carlos; Wagner: Tannhäuser.