# Várkonyi Mihály

(Kisvárda, 1891. márc. 31.–Santa Barbara, USA, 1976. júl. 26.): színész. A SzAk-t 1912-ben végezte el. 1912–1914 között Kolozsvárott, 1919–20-ban a bp.-i Nemzeti Színházban játszott. 1919 őszén az Apolló Kabaréban vendégszerepelt. 1913-ban kolozsvári némafilmekben kezdődött filmszínészi karrierje. 1920-tól Ausztriában és Németországban, 1923-tól az USA-ban élt, s számos némafilmet forgatott. A hangosfilm megjelenése után kevesebbet foglalkoztatták. New Yorkban fellépett néhány m. előadáson: Szulamit (1952), Liliom (1954). Az 1950-es években a New York-i Rádióban dolgozott. Szerelmes és hősszerepek mellett jellemfigurákat is megformált. F.Sz. Armande (ifj. A. Dumas: A kaméliás hölgy); Lutz (Herczeg F.: A fekete lovas); János (Sh.: Sok hűhó semmiért); Égi fogalmazó (Molnár F.: Liliom).