# Székelyné Ungár Anna

(Kapnikbánya, 1790. ápr. 10.–Kolozsvár, 1862. dec. 25.): színésznő. 1806. szept. 18-án lépett fel először Kolozsvárott (Lizi szobalány – Spiess: A parola c. darabjában). 1808. máj. 7-én házasságot kötött Székely József színésszel. Kolozsvárott játszott 1815-ig, utána a társ.-tal Marosvásárhelyen (1815–1819) lépett fel. 1821-ben a kolozsvári új színház társ.-ának tagja, 1825-ben részt vett a pozsonyi országgyűlési előadásokon. Fellépett Miskolcon, Pest-Budán is, legnagyobb sikerei azonban Erdélyhez kötötték. 1831-ben férje halála után visszavonult. 1833–34-ben eredménytelenül hívták a budai Várszínház társ.-ához. Csak 1834. nov. 1-jén játszott újra Kolozsvárott, amikor Déryné távozása után az ő szerepkörét vette át a prózai előadásokon. Utolsó fellépése: Nagyvárad, 1838. máj. 8. (Mathilde – Kalchberg: A templáriusok). Élete utolsó éveiben, 1859-től a kolozsvári arisztokrácia által biztosított nyugdíjból élt. Naivákat és fiatal drámai hősnőket alakított. Szerepkörét mindvégig megőrizte. F.Sz. Afanázia (Kotzebue: Gróf Benyovszky); Ophelia (Sh.: Hamlet); Júlia (Sh.: Rómeó és Júlia); Amália (Schiller: Haramiák); Cora (Kotzebue: A nap szüze); Lujza (Schiller: Ármány és szerelem); Margit (Kisfaludy K.: Stibor); Clarissa (Mélesville: Paluzzi kastély).