# Somossy Orfeum

(1894–1899): a Nagymező u. 17. sz. alatt nyílt varieté. A tömegkultúra modern, polgáriasultabb formáit – a zenés kávéházakkal, kétes hírű „zengerájokkal” szemben – az 1870-es években a Carlé fivérek varietéje jelzi. Ennek kulcsembere volt Somossy Károly, aki előbb a Beleznay Kertben, majd a Hajós utcai volt Hermina Színházban szervezett orfeumot. Megvásárolta Bródy Zsigmondtól a Nagymező utcai házat, Fellner és Helmer építészekkel átalakíttatta mulatóvá, amely 1894-ben nyílt meg. Belső kiképzését minden leírás dicséri. Szép hatású nézőtere lejtősen haladt, barokk stílusú kiképzése a korra jellemző túldíszítettsége ellenére is ízléses volt. A nézőtéren itt már damasztkendővel és ezüsttel terítettek, a felső karzaton büféasztalok álltak, ahonnan a műsort is jól lehetett látni. A külföldi sztárok mellett fellépett Módl József, Rück Nándor, Werner Móni, Seidl Albert, Rienzi Mariska és mások. A koronázatlan királynő azonban Carola Cecília volt, aki a Bogár Imre c. operettben betyárruhában, lovon vágtatott a színpadra. Somossy Pestre hozatta a Barrison-lányokat, akik pikáns dalokat énekeltek. A költséges üzemeltetés, a luxushonoráriumok miatt 1899-ben az orfeum csődbe ment. Somossy átadta Waldmann Imrének, aki Fővárosi Orfeum néven folytatta a mulató működését 1916-ig. A műsoron változatlanul külföldi artisták, arab, indiai énekesek, alpesi és olasz egy.-ek szerepeltek, de volt „Csodabarlang” vízijáték és élő fényképek is. Néha magasabb volt a színvonal, amikor pl. a bécsi Burgtheater művészei vendégszerepeltek, v. Paul Lincke Frau Luna c. operettjét adta elő egy bécsi társ., sőt később Reinhardt és berlini együttese is fellépett itt. A változatlanul német nyelvű műsorban m. szó is elhangzott Albach Jacques, Baumann Károly és Gyárfás Dezső, v. Linder Riza, Huszár Károly, Ferenczy Károly és Tanay Frigyes jóvoltából. Waldmann ig. nagy érdeme, hogy helyet adott Zoltán Jenő újságíró Tarka Színpad kabaréjának, de a tönkremeneteltől ez sem mentette meg. Az épületet Ben Blumenthal vette meg s építtette át. Fővárosi Operettszínház néven 1922. dec. 23-án nyílt meg.