# Thury Ilona

(?, 1876–New York, 1953. márc. 28): színésznő, énekesnő. Színészi tanulmányait 1897-ben kezdte meg a Fülöp-féle színiiskolában Rákosi Szidi és Solymossy Elek irányításával. A Népszínház szerződtetési ajánlatát családja kívánságára visszautasította. Vidékre szerződött a Balogh-színtárs.-hoz, ahol Rózsahegyi Kálmán volt a partnere. Hamarosan meghívták a Fővárosi Orfeumba. A fiatal énekesnő Eperjessy Károly dalaival meghódította a közönséget, s megnyílt előtte a világ. Fellépett Olaszországban, Csehországban, Szerbiában. Pesten a Magyar Színház ig.-ja szerződtette, de Thury Ilona rövidesen az USA-ban telepedett le. 1905-ben Rédey István színtárs.-ának tagja lett. Első szerepe a János vitéz c. daljáték boszorkánya, mostohája volt a Palm Gardenben, de néhány fellépése után már megkapta a címszerepet. Rédey Istvánnal, Heltai Árpáddal megszervezték az első magyar turnét. Műsorukon szerepelt Kacsoh Pongrác János vitéz, Tóth Ede A falu rossza, Csepreghy Ferenc A sárga csikó c. műve. „Az amerikai magyar színészet nagyasszonya” – az „örök primadonna”-ként emlegetett kivételes tehetségű színésznő visszakerült New Yorkba, ahol főszerepek mellett vaudeville-ben is szívesen énekelt a kivándorolt magyaroknak. F.Sz. János vitéz (Kacsoh P.) – Gyenge A.-val; Nebáncsvirág (Hervé) – Pálmay I.-val; Glavari Hanna (Lehár F.: A víg özvegy); Zsuzska (Lehár F.: Drótostót); Muskátné (Molnár F:: Liliom); Nagyasszony (Kálmán I.: Az obsitos) – Jávor P.-lal.