# Gulyás Menyhért

(Nagyvárad, 1875. jan. 29.–Bp., 1944. nov.): színész, rendező, színigazgató. Rákosi Szidi színiiskoláját végezte el. 1897-ben Szabadkán kezdte pályáját. Vidéki társ.-ok tagja volt: 1901–02-ben Sátoraljaújhelyen, 1903–04-ben Székesfehérváron, 1904–05-ben Marosvásárhelyen, 1905–1907 között Munkácson, 1907–08-ban Miskolcon, 1908-tól 1914-ig Kecskeméten játszott. Harcolt az I. világháborúban. 1916-tól 1919-ig a székesfehérvári, 1921–22-ben az újpesti, 1923–24-ben a szegedi, 1924–25-ben a pécsi társ. színésze és rend.-je volt. 1925-ben színig.-i engedélyt kapott. Kisebb városok mellett 1925–1931 között Nyíregyházán, 1927–28-ban Kecskeméten, 1928-tól 1933-ig Kaposvárott, 1930–1933 között Békéscsabán játszott társ.-ával. Ekkor nyugdíjba vonult. Jellemszerepeket alakított. F.Sz. Pfefferkorn (Lehár F.: A drótostót); Celestin (Hervé: Nebáncsvirág); Biberách (Katona J.: Bánk bán); Wallenstein (Kálmán I.: Tatárjárás); Metternich (Rostand: A sasfiók). F.R. Gounod: Faust; Rostand: A sasfiók; Verdi: Az álarcosbál; Čapek: R.U.R.; Mascagni: Parasztbecsület.