# Pintér Böske

(?–?): színésznő. 1923-ban Nagyváradon már ünnepelt primadonna volt, Fehér Imre, Gáspár Jenő és Ferenczy Gyula társ.-ainak egyik erőssége. 1927-től, három évad kolozsvári szerződés után Brassóban és a Székelyföldön játszott. A Brassói Lapok szerint az 1925–26-os évad legsikeresebb előadása, a Csókos asszony, az ő nevéhez fűződött. Hasonló méltatások jelentek meg róla 1927–1934 között a székelyudvarhelyi fellépések nyomán is. Nemcsak operettekben lépett fel, hanem prózai darabok hősnőit, népszínművek kardos menyecskéit is sikerrel elevenítette meg. Főszerepeket játszott Farkas I.: A nótás kapitány, Szirmai A.: Mézeskalács, Szigligeti E.: A cigány, Farkas I.: Iglói diákok c. darabjaiban.