# Málnai Béla

(Bp., 1878. dec. 14.–Bp., 1941. aug. 31.): építész, építészeti író, díszlettervező. Építészként Lechner Ödönnél és Lajtha Bélánál kezdte működését, majd Haasz Gyulával, évtizedeken át közös építészeti irodája volt. A modern m. építészeti irányzatok és stílusok, technikák jeles képviselőjeként sok középületet, bérházat tervezett a fővárosban és vidéken. Elméleti tevékenysége is jelentős volt. 1922-ben részt vett a Somossy Orfeum – később a Fővárosi Operettszínház épülete – átépítésében. 1920–1926 között a Vígszínház díszlettervezője volt, szcenikai műtermet is működtetett. Díszleteire az építészetre emlékeztető strukturális megoldások, pasztell hatású színezés, intim hatásokra való törekvések voltak jellemzők. F.T. Molnár F.: A hattyú; Tóth E.: A falu rossza; Csehov: Három nővér; Čapek: R.U.R.; Lengyel M.: Antónia; Molnár F.: Üvegcipő; Heltai J.: Arcok és álarcok; Lengyel M.: Seybold.