# Benedek Tibor; Benedikt

(Miskolc, 1911. szept. 16.– Bp., 1963. szept. 18.): színész, konferanszié. Az Országos Színészegyesület színiiskoláját végezte el 1931-ben. Ezután három évig vidéken szerepelt, majd 1934-től az Arizona mulató dzsesszénekese volt. 1938-ban a fasiszta törvények letiltották a színpadról. 1945 után tisztviselő lett, majd 1948-tól a Kamara Varietében, ill. a Fővárosi Vígszínházban játszott. 1951–1956 között a Vidám Színpadon szerepelt. 1956–59-ben a Petőfi, ill. a Jókai Színházban játszott, majd ezután haláláig a Vidám Színpadon. Kisebb jellemszerepekben is kitűnt – filmen és színpadon egyaránt –, de igazi egyéniségét a kabaréban bontakoztatta ki. Jellegzetes, vontatott hangjával, mulatságos pesties zsargonjaival, kiváló muzikalitásával szerzett óriási népszerűséget. Legnagyobb sikere Zacsek – a tudálékos pesti kispolgár – alakjának megformálása volt Nádassi László tréfasorozatában. Több filmben is szerepelt. F.Sz. Részeg polgár (Caragiale: Az elveszett levél); Hivatalnok (Fehér K.: A teremtés koronája); Temetkezési vállalkozó (Ilf–Petrov: 12 szék); Albert herceg (Molnár F.: Olympia).

BENEDEK TIBOR – kabarészerepben