# Incze Henrik, dr.

(Nagyvárad, 1871. ápr. 27.–Bp., 1913. okt. 30.): író, szerkesztő. Bölcsészeti tanulmányait külföldön végezte. 1897-ben Ditrói Mór ajánlására kinevezték a Vígszínház színiiskolájának tanárává. Tanított az Országos Színészegyesület színiiskolájában is. Zenei és színházi munkatársa volt a Pallas Lexikonnak. Színikritikái és kultúráért harcoló cikkei 1901–04-ben a Magyarország, 1904–07-ben az Egyetértés c. lapokban jelentek meg. 1901-től haláláig szerkesztette és kiadta a Magyar Színészeti, később Művészeti Almanachot. Könyve: Operai kalauz (1897). Drámája: Az új földesúr (1902). Fordítása: Strindberg: Hitelezők (1898).