# Tóth Böske

(Kunszentmárton, 1896. nov. 22.–Bp., 1979. dec. 20.): színésznő. Rákosi Szidi színiiskoláját végezte el. 1918-ban a Margitszigeti, majd a Margit Színház, 1919-től a Király Színház tagja volt. Játszott a Renaissance (1921–23), a Magyar (1923–24, 1928–29), a Belvárosi (1924–25), a Víg (1925–26), az Új (1929), a Fővárosi Művész Színházban (1929–30) és a Royal Revüszínházban (1935). Kabaréban – Andrássy úti Színház, Képeskönyv (1931), Modern Kabaré (1932) – is fellépett. 1932–33-ban Párizsban filmezett. Az 1930-as évektől sörözőkben, kávéházakban sanzonokat, magyarnótákat énekelt. 1947–48-ban a szegedi, 1952–1955 között az Állami Faluszínház, 1957-től 1959-ig a Békés Megyei Jókai Színház tagja volt. Kezdetben énekes naiva, később prózai karakterszerepeket kapott. F.Sz. Iluska (Kacsoh P.: János vitéz); Vivian (Knoblauch: A faun); Főhercegnő (Rostand: A sasfiók); Özv. Eszterágné (Gergely S.: Vitézek és hősök).