# ellenfény

drámai hatású világítási mód, amelynél a fényforrás a néző szemszögéből nézve a megvilágított személy, tárgy vagy díszletelem mögött helyezkedik el. A fényforrást, fényvetőt a színpad légterében a karzaton vagy a világítási tartón olyan magasságban helyezik el, hogy a fénysugár ne juthasson közvetlenül a néző szemébe, kivéve, ha – szélsőséges esetben – az elviselhető szintű kápráztatás a cél. Ellenfényben a személyek, tárgyak sziluettszerűen jelennek meg, bár elölről vagy oldalról történő, az ellenfénynél alacsonyabb fényerejű megvilágítással azokat láttatni lehet.