# Gobbi Hilda

(Bp., 1913. jún. 6.–Bp., 1988. júl. 13.): színésznő. A SzAk után 1935-ben a Nemzeti Színházhoz szerződött. 1960–1970 között a József Attila, 1971-től 1982-ig ismét a Nemzeti, 1982-től haláláig a Katona József Színház tagja. Sokoldalú művész volt, eszköztelen, elmélyült belső ábrázolással jelenítette meg alakjait, bár néha a szélsőségektől sem riadt vissza. Széles színészi skálája a tragédiától a vígjátékig mindent felölelt. Rendkívüli humora, karikírozóképessége sok felejthetetlen alakítást eredményezett színpadon, filmen, rádióban. Részt vett a Független Színpad és a Vasas Szakszervezetek művészestjein. Színészi munkája mellett jelentős társadalmi tevékenységet is folytatott. Szervezői tevékenységének köszönhetően jött létre a SzAk hallgatói részére a Horváth Árpád Kollégium, az idős színészek számára a Jászai Mari és az Ódry Árpád Színészotthon. Kezdeményezője, szervezője volt a Bajor Gizi Emlékmúzeumnak. Kossuth-díjas (1949), érdemes (1950) és kiváló művész (1955). F.Sz. Aase (Ibsen: Peer Gynt); Pernelle-né (Molière: Tartuffe); Szent Johanna (Shaw); Gertrudis (Katona J.: Bánk bán); Gertrud (Sh.: Hamlet); Karnyóné (Csokonai V. M.); Mirigy (Vörösmarty M.: Csongor és Tünde); Mrs. Pearce (Shaw: Pygmalion); Rizi (Örkény: Pisti a vérzivatarban); Eugénia (Mrożek: Tangó); Vénasszony (Spiró Gy.: Csirkefej). Könyve: Közben (önéletrajz, 1982). – Ir. Gergely Á.: Bohócszakma vagy rendbentartott őrület (1982).

GOBBI HILDA – Johanna
(Shaw: Szent Johanna)