# Lánczy Margit

(Rákó, 1897. aug. 11.–Bp., 1965. ápr. 5.): színésznő. Atyja gr. Keglevich István, a Nemzeti Színház és Operaház intendánsa volt, anyja, Lánczy Ilka színésznő. Már 15 évesen címszerepet kapott a Nemzeti Színházban, majd a SzAk elvégzése után (1915) 1916-ban ugyanitt lépett a pályára mint drámai szende, később fiatal hősnő. Énektanulmányokat is folytatott. 1926-ban a Városi Színházban mint operaénekesnő is bemutatkozott, egy év múlva az Opeaházban is fellépett. 1934-ben Magyar Szivárvány néven társ.-ot szervezett, és bejárta Olaszországot, 1936-ban a Szegedi Szabadtéri Játékokon vendégként Éva szerepét játszotta Az ember tragédiájában. 1944-ig a Nemzeti Színház tagja maradt, majd a Madách Színházban játszott, 1947-ben a rövid életű Kis Színház tagja lett, de hamarosan visszavonult. 1957-ben még egyszer fellépett a Madách Színházban. F.Sz. Suzette (Brieux); Júlia (Sh.: Rómeó és Júlia); Katinka (Herczeg F.: A Gyurkovics lányok); Tosca (Puccini).