# Mihályfi Károly

(Arad, 1857. júl. 27.–Bp., 1936. máj. 13.): színész. 1875-ben vidéken lépett először színpadra. 1877–1880 között Kolozsvárott játszott. 1880-ban szerződtette a Nemzeti Színház, amelynek 1909-től örökös tagja volt. 50 éves jubileuma után, 1926-ben nyugalomba vonult, de alkalmanként még fellépett. A régi Nemzeti Színház romantikus szavalóiskolájának képviselője volt. Nagy Imre halála után 1893-tól az ő örökében fiatal hősöket és hősszerelmeseket játszott. Legnagyobb sikereit Márkus Emília partnereként a francia drámákban aratta. 1901–02-ben Rákosi Szidi színésziskolájában tanított. F.Sz. Derblay Fülöp (Ohnet: A vasgyárot); A tanítvány (Goethe: Faust); Jean (Halévy–Crémieux-Decourcelle: Constantin abbé); Clémont (Vega: Király és pór); Helmer (Ibsen: Nóra); Oresztész (Szophoklész: Elektra); Fernando (Echegaray: Folt, amely tisztít); Rómeó (Sh.: Rómeó és Júlia).