# Szigetközi Zsigmond; Horváth

(?–Pest, 1873. febr. 15.): színész, rendező. Kispap volt Győrben, majd 1857-ben színésznek állt. Rajongásig szerette a színházat. Ha kellett díszítőként, festőként működött; de mindenek előtt sokoldalú színész volt. Játszott bonviván-, szerelmes-, jellemszínész-, pedáns komikus szerepeket, később drámai szerepkörben is működött. Az 1860-as évek közepén Balogh Alajosnál művezetéssel próbálkozott; 1869-től rendezett is. 1872-ben részt vett az első színészkongresszuson, ahol megválasztották a kormányzótanács vidéket képviselő tagjává. Váratlanul, fiatalon halt meg. Felesége, Hetényi Antónia színésznő volt.

M.A. 1857: Kétszery József; 1859: Kőszeghy–Balogh; 1860: Szigeti Imre; 1861: Szuper Károly; 1864: Balogh; 1865–66: Bényei István–Laczkó Gergely; 1866–70: Kocsisovszky Jusztin; 1870–73: Bokody Antal.