# Nánay István

(Bp., 1938. febr. 23.– ): kritikus, drámapedagógus. 1961-ben villamosmérnöki oklevelet szerzett a Budapesti Műszaki Egyetemen. Mérnökként dolgozott, de közben elvégzett egy amatőr színházi tanfolyamot. 1970-ben az Eötvös Loránd Tudományegyetem Bölcsészettudományi Karának magyar–népművelés szakán is diplomát szerzett. 1970–1976 között a Csepel c. lapnál volt újságíró. 1972-től ír kritikákat. 1976-tól a Színház c. újság munkatársa, majd főszerkesztő-helyettese. 1986-tól 1990-ig a Magyar Tudományos Akadémia Színháztudományi Bizottságának tagja. 1988–1990-ben szerkesztette a Világszínház c. lapot. 1982 óta tanít Kolozsvárott. Marosvásárhelyen és Bp.-en. Fő érdeklődési területe a nem hivatásos színházak munkája. Könyvei: A színésznevelés breviáriuma (bevezető és szerk., 1982); Az amatőr színjátszás kritikája. A középfokú rendezőképzés oktatási segédanyaga (1983); Harag György színháza (1992).