# Pártay Lilla

(Bp., 1941. szept.* 25.– ): táncosnő, koreográfus. Balett-tanulmányait Nádasi Ferenc osztályában végezte 1954–1961 között az ÁBI-ben. 1961-től az Operaház tagja, 1971-től magántáncosnő. 1987–1991 között a Fővárosi Operettszínház balettegy.-ének vezetője. Koreográfusi munkássága előadói pályájának utolsó éveiben kezdett kibontakozni. Eleinte kisebb formátumú, neoklasszikus nyelvezetű baletteket tervezett, majd az operaházi egy. színre vitte első kétfelvonásos koreografiáját is. Balerinaként rendkívüli muzikalitás és drámai kifejezőerő jellemzi Pártay Lilla szerepformálásait, s ezeket az előadó-művészi erényeket koreográfusként is jól kamatoztatja mind cselekmény nélküli egyfelvonásosaiban, mind pedig kétfelvonásos táncdrámájában. A Várnai Nemzetközi Balettverseny bronzérmese (1968), Liszt Ferenc-díjas (1972), érdemes (1977) és kiváló művész (1981). F.Sz. Odette–Odilia (Messzerer: A hattyúk tava); Flavia (Seregi L.: Spartacus); Sylvia (Seregi L.); Lány (Harangozó Gy., majd Seregi L., végül Milloss A.: A csodálatos mandarin); Giselle (Lavrovszkij); Kiválasztott lány (Béjart: Tavaszünnep); Asszony (Imre Z.: Asszonyszerelem – asszonysors). F.K. Elfelejtett keringők (1986); Anna Karenina (1991).

PÁRTAY LILLA

* Javítva Pártay Lilla közlése alapján [2017.11.17.]