# Jaschik Álmos

(Bártfa, 1885. jan. 5.–Bp., 1950. szept. 12.): grafikus, díszlet- és jelmeztervező. 1907-ben a bp.-i Képzőművészeti Főiskolán tanári oklevelet szerzett, majd Münchenben és Párizsban folytatott tanulmányokat. Előbb a Képzőművészeti Főiskolán, utóbb a Fővárosi Ipariskolában oktatott. 1919-től magán rajziskolát nyitott. Mo.-on elsőként foglalkozott a szakszerű színpadi díszlettervezés és makettépítés oktatásával. Díszlet- és jelmeztervezői tevékenysége kezdetben a Thália Társaság működéséhez kapcsolódott, majd Németh Antallal együttműködve a szegedi színház számára készített újszerű díszleteket. 1929-ben itt nyílt meg Jaschik Álmos és tanítványai makettjeiből és jelmezterveiből az első modern m. szcenográfiai kiállítás. 1935–1943 között a Nemzeti Színház tagja volt, díszlettervezőként és játékmesterként, s túlnyomórészt Németh A. rendezéseihez készített terveket. Különlegesen finom hatású, meseszerű, szecessziós szín- és formagazdagságú, magyaros vagy más népi, nemzeti díszítőelemekkel stilizált díszlet- és jelmeztervek mestere volt. F.T. Vörösmarty M.: Csongor és Tünde; Kállay M.: A roninok kincse; Kacsoh P.: János vitéz; Hsiung: Gyémántpatak-kisasszony; Babay J.: Csodatükör; Calderón: A nagy világszínház; Szophoklész: Elektra; Molière: Úrhatnám polgár; Ibsen: Peer Gynt.