# Gaál Mihály; Gál

(Ákosfalva, 1791. febr. 28.–Pest, 1866. ápr. 27.): színész, súgó. 1814-ben a marosvásárhelyi kollégium volt diákjaként lett színész Nagykárolyban. Kisebb vándortárs.-ok tagjaként 47 évig játszott. 1825-ben részt vett a pozsonyi országgyűlési előadásokon. Élete végén segélyezésből élt. Mindvégig epizódszerepeket alakított, de tapasztalatai és kellemes tenorhangja miatt zenés darabokban is szívesen foglalkoztatták. A vándorszínészet egyik közismert, számos anekdotában megörökített alakja volt. F.Sz. Kálmán (Soden–Dugonics A.: Bátori Mária); Rontó prókátor (Schneider: Ki-ki saját háza előtt seperjen); Bikfa (Hensler–Perinet: A prágai két néne). Könyve: Gyámbot (napló, szerk.: Futó I., kiad. Balog I., Pest, 1858). – Ir. Báthory-Románcsik M.: Magyar színészek és színésznők életrajzai (Kassa, 1883).