# Zalányi Gyula

(Szabéd, 1950. dec. 9.– ): színész. 1973-ban végzett a marosvásárhelyi Szentgyörgyi István Színművészeti Intézetben. 1973–1977 között a nagyváradi Állami Színház tagja volt, majd átszerződött a Marosvásárhelyi Nemzeti Színházhoz. 1979-től – színházi feladatai mellett – óraadó tanár a Színművészeti Intézetben. 1988 őszén áttelepült Mo.-ra és a zalaegerszegi Hevesi Sándor Színházhoz szerződött. Fizikai adottságai lírai és hősi szerepekre predesztinálják. Alakításait lendület, behízelgő modor és könnyed játékosság jellemzi. F.Sz. Catavencu (Caragiale: Az elveszett levél); Edgar Wibeau (Plenzdorf: Az ifjú W. újabb szenvedései); Liliomfi (Szigligeti E.); Rodolpho (Miller: Pillantás a hídról); Posa márki (Schiller: Don Carlos); Pavel Oboljanyikov (Bulgakov: A divatszalon titka).