# Serfőző Ilona; Csibi

(Bp., 1926. febr. 23.–Torontó, 1988. nov. 29.): színésznő. 1941–1944 között végezte színművészeti tanulmányait. 1944 nyarán a Fővárosi Operettszínházhoz szerződött. 1948–49-ben a Pécsi Nemzeti Színházban játszott operett főszerepeket. 1949–50-ben az Állami Bányász Színház, 1951–1954 között A Magyar Néphadsereg Színház, majd 1954 őszétől a szolnoki Szigligeti Színház tagja volt. 1965-ig szerepelt a József Attila Színházban, a Bartók Gyermekszínházban, a kaposvári Csiky Gergely Színházban és a Fővárosi Operettszínházban. 1966–1973 között nem lépett színpadra. Időközben Kanadában telepedett le, ahol 1974-től folyamatosan játszott haláláig. Sokoldalú színésznő volt, aki szubrettként kezdte, majd primadonnaszerepekkel folytatta. Utolsó korszakában vj.-i figurák mellett sikerrel alakított karakterszerepeket is. F.Sz. Sylvia (Kálmán I.: A csárdáskirálynő); Sybill (Jacobi V.); Rolla (Szirmai A.: Mágnás Miska); Noémi (Jókai M.: Az aranyember).