# Festetics Leó, gr.

(Pécs, 1800. okt. 8.–Bp., 1884. nov. 15.): színházvezető, szakíró, zeneszerző. 1852–1854 között a Nemzeti Színház ig.-ja. A főrangú közönség megnyerése érdekében az operaműsort részesítette előnyben, neves külföldi vendégeket hívott, átszervezte a drámabíráló bizottságot és dalműbíráló bizottságot alapított. Intézkedéseitől az irodalmi közvélemény a m. dráma ügyét féltette, ezért ismételt támadások érték. 1853–54-ben saját nemzeti színházi orgánumot, a Délibábot szerk. és adott ki, amelyben maga is közölt vitacikkeket. 1864-ben a Színi Tanoda megszervezésével bízták meg, 1865–1880 között az intézmény első főig.-ja volt. Tankönyvként használták Illemtan c. könyvét (Pest, 1867). 1840–1846 között: a Pest-Budai Hangászegyesület elnöke. Zeneszerző, aki elsősorban dalokat írt; megzenésítette Arany János és Petőfi Sándor verseit is. Könyvei: A nemzeti színházról (Pest, 1856, 1861); Néhány szó a művészet és a Nemzeti Színház érdekében (Pest, 1867). Hivatali irataiból közölt Pukánszkyné Kádár J.: Iratok a Nemzeti Színház történetéből (1938); 77 ismeretlen dokumentum a régi Nemzeti Színházból, 1838–1885.