# Gombár Judit

(Bp., 1937. szept. 13.– ): jelmez- és díszlettervező. Először a SzAk-n tanult 1955–1957 között, majd az Iparművészeti Főiskolán végezte el a jelmeztervezői szakot. 1958-tól 1963-ig a Pécsi Nemzeti Színház tagja volt, ekkor került kapcsolatba a balettel, ezután főleg baletteket tervezett Pécsett és az Operaházban, de szerződött tervező volt Szegeden, Kecskeméten, Szolnokon és a Népszínházban (1977–1980) is. Miközben állandóan dolgozott a Pécsi Balettnek is, 1972-től 1979-ig Markó Ivánnal tagja volt Brüsszelben Maurice Béjart társ.-ának. 1979-től a Győri Balett egyik alapítójaként jelmez- és díszlettervező volt, vezető szerepet játszott a társ. irányításában, művészeti iskolájában egyaránt. Gyakran tervezett filmek, tvj.-ok számára. Tervezőművészetére jellemző az emberi test alapos ismerete, célszerű és kifejezőerejű felöltöztetése, a különböző avantgárd képző-, ipar-, színház- és táncművészeti stílusok, eszközök, technikák integrálása, a modern színháztechnikán alapuló konstruktív térépítkezés. Jászai Mari-díjas (1984). F.T. Bartók B.: A fából faragott királyfi, Concerto, A csodálatos mandarin; Tola: Balett; Ravel: Daphnis és Chloé; Vivaldi: Négy évszak; Jarry: Übü király; Füst M.: IV. Henrik király; Markó I.–Orff: A nap szerettei; Markó I.–Bartók B.: A csodálatos mandarin; Markó I.: Tabuk és fétisek; Markó I.: Jézus, az ember fia; Markó I.–Csajkovszkij: Az álmok ura. – Ir. Bőgel J.–Jánosa L.: Scenographia Hungarica (1983); Mészáros T.: Markó táncszínháza (1984).