# Mihály András

(Bp., 1917. nov. 7.–Bp., 1993. szept. 19.): zeneszerző, karmester, tanár, színházigazgató. Tanulmányait 1934-től 1938-ig a Zak-n Schiffer Adolf (gordonka), valamint Waldbauer Imre és Weiner Leó (kamarazene) tanítványaként végezte. Magánúton Kadosa Pálnál és Strasser Istvánnál tanult zeneszerzést. 1941–46-ban munkáskórusokat vezetett, majd 1946-tól 1948-ig az Operaház szólógordonkása, 1948–1950 között főtitkára, 1978–1986 között ig.-ja. 1949-től a Zak kamarazene-tanára, 1962-től 1978-ig a Magyar Rádió zenei lektora. 1968-ban megalapította a kortárs m. és külföldi szerzők műveit bemutató Budapesti Kamaraegyüttest. Karmesterként szinte a teljes operairodalmat végigdirigálta. Kossuth-díjas (1955), Erkel Ferenc-díjas (1952, 1954, 1964, 1967), Liszt Ferenc-díjas (1972), kiváló művész (1974). Operája: Együtt és egyedül (1964–65).