# Művészi Bábszínház

ezen a néven két bábszínház működött Mo.-on, Bod László miskolci bábszínháza és Biai Föglein István festőművész rövid életű, de a II. világháború utáni művészi bábjáték története szempontjából figyelmet érdemlő vállalkozása. Biai Föglein figyelme korán a bábjáték felé fordult, nagy hatással voltak rá Blattner Géza itthoni kísérletei, majd párizsi tevékenysége. 1934-ben absztrakt bábbalettet tervezett, a hadifogságban bábelőadásokat tartott. A Művészi Bábszínház 1949 jan.-jában tartotta első bem.-ját a Corvin Áruházban. A mesefüzér egyes darabjait Biai Föglein és felesége írta, a fából faragott bábokat Biai Föglein tervezte. Ezután az Angolparkba helyezték át tevékenységüket, ahol egy éjszakai betörés során minden felszerelésüket ellopták. A jelentős kár alapjaiban ingatta meg a vállalkozást. A tervezett felnőtt műsorra, az Esti Pesti Mesék bemutatójára már nem került sor. A Magyar Bábjátékosok Szövetsége által formalistának bélyegzett vállalkozás néhány hónapos működés után megszűnt. – Ir. Szokolay B.–Kós L.: Művészi bábjátéktörekvések hazánkban II.