# Ujlaki Dénes

(Bp., 1945. jan. 20.– ): színész. 1968–69-ben a Nemzeti Színház Stúdiójában tanult, majd a debreceni, győri, miskolci társ. tagja volt. 1977–79-ben Szolnokon, 1979–81-ben ismét Miskolcon játszott. Két évig a Nemzeti Színház, majd 1983 óta a Katona József Színház művésze. Robusztus alkata leginkább karakterfigurák ábrázolására teszi alkalmassá. Több filmben és tvj.-ban játszott. 1990-ben Jászai Mari-díjat kapott. F.Sz. Edek (Mrożek: Tangó); Bicska Maxi (Brecht–Weill: Háromgarasos opera); Paszomány (Jarry: Übü király); Fjodor (Bulgakov–Gothár P.: Kutyaszív).