# Páll Árpád

(Torda, 1927. febr. 10.– ): újságíró, író, színikritikus. 1961–63-ban a kolozsvári Állami Magyar Színház dramaturgja volt. A hagyományápolás és a korszerűség összefüggéseinek, ötvözésének lehetőségei állnak több mint négy évtizedes színikritikusi, színházelméleti tevékenységének középpontjában. Elsők között írt 1945 után a brechti dráma- és színházelméletről, összegezte a három BITEF-en (belgrádi avantgárd fesztiválon) szerzett tapasztalatait, majd egyre inkább a korszerű szintézis, szöveg és látvány egymást kiegészítő egysége foglalkoztatja. Színdarabokat fordított román és francia nyelvből. Fordításai: Lovinescu: Láz; Baieşu: Megbocsátás; Thomas: A papagáj és a zsaru; Cocteau: Emberi szó; Otčenasek: Rómeó és Júlia novemberben. Könyvei: Évszázadok drámái napjaink színpadán (Bukarest, 1976); Színházi világtájak (1987); Shakespeare-drámák jelentésváltásai; Mosolygó Thália (Márton J.-sal, Kolozsvár, 1991). – Ir. Cselényi L.: Egy színházi utazó naplója (Utunk, 1977); Kötő J.: Hasznos színházelméleti kalauz (Igazság, 1977); Szőcs I.: Színházi szélrózsa (Előre, 1988); Nagy P.: Színházról – elfogultságok nélkül (Igaz Szó, 1988).