# Bányai Irén

(Nagyvárad, 1942. márc. 31.– ): színésznő. A marosvásárhelyi Szentgyörgyi István Színművészeti Intézetben végzett 1965-ben, és szülővárosa színházához szerződött. 1968–69-ben a sepsiszentgyörgyi, 1969-től 1977-ig a temesvári Állami Magyar Színház tagja volt. 1977-től ismét a váradi egy.-ben játszik. Főként a keménységet, határozottságot tanúsító női alakokat elevenítette meg. 1978-ban a sepsiszentgyörgyi első nemzetiségi színházi kollokvium zsűrije a legjobb női alakítás díjával jutalmazta Marin Sorescu Édesanyánk c. drámájában nyújtott teljesítményét (rend.: Laczó Gusztáv). F.Sz. Lavinia (O’Neill: Amerikai Elektra); Néger dajka (Faulkner: Rekviem egy apácáért); Gertrudis (Katona J.: Bánk bán); Eleonora (Mrożek: Tangó); Rhédey Eszter (Móricz Zs.: Úri muri); Mary Tyrone (O’Neill: Utazás az éjszakába).