# Langmár András

(Szeged, 1941. febr. 3.– ): díszlettervező. 1959-ben végzett az Ybl Miklós Építőipari Főiskolán. Pályáját tervezőasszisztensként a Magyar Filmgyártó Vállalatnál kezdte. 1968-ban a kaposvári Csiky Gergely Színházhoz szerződött, majd 1970-től a debreceni Csokonai Színházban működött tervezőként. 1978-tól a televízió díszlettervező munkatársa. Operaelőadások, tvj.-ok díszleteit készítette. Vendégként tervezett több fővárosi és vidéki színháznak is. Munkásságára a hatásos térépítkezés, hajlékonyság, stílusbiztonság jellemző. Gyakran szerepelt hazai kollektív kiállításokon is. F.T. Goldoni: Mirandolina; Hugo: Hernani; Williams: Orpheus alászáll; Verdi: Rigoletto; Bródy S.: A medikus; Corneille: Cid; Kálmán I.: Marica grófnő.