# Lehmann, Moritz; Mór, id.

(Drezda, 1818–Rákosszentmihály, 1877. szept. 9.): díszletfestő, -tervező. Pályáját a drezdai színházban kezdte, majd 1834-től a bécsi Carl Theaterben folytatta. 1850-től, mint udvari festő, a Burgtheaternek dolgozott. Ekkor azonban már Pesten is vállalt tervezést. Ő készítette hazánkban a Nottheater számára 1856 aug.-ában az első zárt, nem-kulisszás szobadíszletet. Ő volt az első külföldi festő, aki végleg letelepedett Pesten, és egyszerre két színházzal is szerződést kötött: a Nemzeti Színházzal és a Deutsches Stadttheaterrel. Festőműhelyét 1865-ben nyitotta meg. Első munkája a Nemzeti Színházban Meyerbeer Az afrikai nő c. operájának díszlete volt. 1869-től a Gyapjú utcai német színháznak, 1875-től élete utolsó két évében a pesti Népszínháznak is dolgozott: a nyitóelőadás díszleteit, azután Tóth Ede A tolonc, Csepreghy Ferenc Sztrogoff Mihály útja színpadképeit tervezte. – Fia, ifj. Lehmann Mór (?–?) 1875-től 1896-ig volt a Népszínház főfestője. Ő alkalmazott hazánkban a színpadon először tűzálló (impregnált) díszletelemeket. F.T. Csepreghy F.: Kolumbusz Kristóf; Suppé: Boccaccio.