# Gara Zoltán

(Bp., 1901. jún. 6.–Zürich, 1969. máj. 27.): építész, díszlettervező. Tanulmányait Bp.-en és Bécsben végezte. Színházi tervezői pályájának kezdő lépéseit Málnai Béla műtermében tette meg asszisztensként (1923-tól). Több fővárosi színháznak készített díszletterveket, majd 1933-ban a Belvárosi Színháznak lett állandó tervezője. 1945–1957 között főleg a Madách Színháznak tervezett. Sokat foglalkoztatták különböző fővárosi zenés színházak, kisszínházak (vidám színpadok, kabarék) is, mindezek során sokat tett a szórakoztató színházak szcenikai-szcenográfiai színvonalának emeléséért. 1957-től Zürichben élt építészként, a m. színházi élettől teljesen megválva, haláláig csak alkalmilag tervezett díszleteket külföldön is. Szilárd szerkezetű színpadi térépítkezés, a darabok stílusa, környezete, kora iránti nagyfokú érzékenység és berendezési készség volt jellemző tervezőművészetére. F.T. Shaw: Szent Johanna; Priestley: A Conway család; Fehér K.: Idézés bűnügyben; Offenbach: A gerolsteini nagyhercegnő; Osztrovszkij: Farkasok és bárányok; Lope de Vega: A hős falu; Sh.: Rómeó és Júlia; Hubay M.: Egy magyar nyár; Csehov: Három nővér; Gorkij: Éjjeli menedékhely.