# Somlay Artúr; Schneider

(Bp., 1883. febr. 28.–Bp., 1951. nov. 10.): színész, színészpedagógus. A Vígszínház színiiskolájába járt. 1900-ban lépett színpadra. 1900–01-ben Kecskeméten, 1901–02-ben Pozsonyban, 1902–03-ban Zomboron, 1903–04-ben Kolozsvárott, 1904–05-ben Debrecenben játszott. 1905-ben a Vígszínházban és 1906-ban a Városligeti Színkörben vendégszerepelt. 1906–07-ben Győrött, 1907-ben a Thália Társaságnál és a Fővárosi Kabaréban, majd Miskolcon, 1907–08-ban a Magyar Színházban lépett fel. 1908–1921 között a Nemzeti Színház tagja volt. 1921–22-ben Berlinben filmezett. Ezt követően 1922–23-ban, 1925-ben, 1929–30-ban a Belvárosi, 1923-ban, 1926-ban, 1929-ben, 1933-ban a Magyar, 1924–26-ban a Renaissance Színházban lépett színpadra. 1927-től 1944-ig a Vígszínházban szerepelt. 1935–36-ban a Nemzeti Színházhoz szerződött, 1929-ben meghívták az Új, 1923-ban, 1928-ban, 1930–31-ben és 1939-ben az Andrássy úti, 1942-ben a Nemzeti, 1944-ben az Új Magyar Színház egy-egy bemutatójára. 1925. júl.-ban a bécsi Kammerspiele színpadán, 1931-ben mo.-i és erdélyi városokban lépett fel alkalmi társ.-ával. 1945-ben a Víg- és a Márkus Parkszínház foglalkoztatta. 1946–1951 között a Nemzeti Színház tagja volt. 1948-tól 1950-ig a SzAk-n tanított. Legnagyobb sikereit hősszerepekben aratta, de társalgási színművekben és népszínművekben is játszott. Sodró lendületű, hibátlan dikciójú játékával, szenvedélyes gesztusaival megújította a m. színművészetet. A külsőségek pontos megrajzolását aprólékosan kidolgozott lélekábrázolással társította. 1912–1951 között számos filmben is szerepelt, a rádióban és pódiumon is fellépett. Regény- és drámaírással is próbálkozott. Kossuth-díjas (1948, 1951), kiváló művész (1950), a Nemzeti Színház örökös tagja (1948). F.Sz. Theseus (Sh.: Szentivánéji álom); Sári bíró (Móricz Zs.); Tiborc, Petur bán (Katona J.: Bánk bán); Edgár (Strindberg: Haláltánc); Oswald (Ibsen: Kísértetek); Hamlet (Sh.); Lala Kalil (Herczeg F.: Bizánc); Rendező (Wilder: A mi kis városunk); János mester (Márai S.: A kassai polgárok); Jegor Bulicsov (Gorkij: Jegor Bulicsov és a többiek); Lear király (Sh.). Drámája: Veszedelem (1908). – Ir. Ribi S.-né: S. A. (adattár, 1957); Demeter I.: S. A. (1972).

SOMLAY ARTÚR – a rendező (Wilder: A mi kis városunk)