# Makai Péter

(Hódmezővásárhely, 1932. dec. 4.–Bp., 1991. nov. 7.): díszlet- és jelmeztervező, rendező. Tanulmányait a SzAk-n végezte 1952–1956 között, ahol rend.-i diplomát kapott. Először az Operaház szerződtette segédrend.-nek, majd 1959–1960 között a Nemzeti Színházban működött, mindkét színháznál tervezőként is. Ezt követően három évet a Szegedi Nemzeti Színháznál töltött. Főleg zene- és táncdrámák rendezésében és tervezésében tűnt ki. 1964-től haláláig az Operaház díszlet- és jelmeztervezője, rend.-je. 1989-től vez. tervezője is. 1978-tól a Képzőművészeti Főiskola szcenikai szakának tanára volt. Gyakran tervezett más fővárosi és vidéki színházaknak, olykor alternatívoknak is. A drámai tér kifejezőerejű felépítése dús fantázia, hajlékonyság, a modern szcenográfiai stílusok továbbfejlesztése jellemezte. 1975-ben Erkel-díjat, 1989-ben érdemes művész kitüntetést kapott. F.T. Orff: Az okos lány; Brecht–Weill: Koldusopera; Verdi: Falstaff; Brecht–Weill: Mahagonny…; Mozart: Szöktetés a szerájból; Prokofjev: Három narancs szerelmese; Berg: Lulu; Sztravinszkij: A léhaság útja; Respighi: A láng. – Ir. Bőgel J.–Jánosa L.: Scenographia Hungarica (Mai magyar díszlet és jelmez, 1973); Díszlet- és jelmeztervezés 1970–1980 (1983); Keresztury D.–Staud G.–Fülöp Z.: A magyar opera- és balettszcenika (1975).