# Kocsár Balázs

(Bp., 1963. máj. 6.– ): karmester. Muzsikus családból származik. Tanulmányait 1981–1984 között a Bartók Béla Zeneművészeti Szakközépiskola zeneszerzés tanszakán végezte. 1984-től 1986-ig a Zak karvezetés tanszakán tanult. 1986–1991 között végezte el a karmesterképző tanszakot. 1991-től 1992-ig a bécsi Zeneakadémián Karl Österreichernél továbbképzésben részesült. 1989-ben harmadik helyezett a Magyar Rádió és Televízió Nemzetközi Karmesterversenyén. Operakarmesterként 1990-ben Szegeden debütált Rossini Hamupipőke c. operájával. 1990-től 1993-ig, az akkori ig., Gregor József meghívására a Szegedi Nemzeti Színház operatagozatának karmestere. Az 1992–93-as évadban mutatkozott be az Operaházban Rossini: A szevillai borbély c. operájának vezénylésével. 1993-tól a debreceni Csokonai Színház zenei vezetője.