# képmutogatás

a vásári látványosság sajátos műfaja. Nagyméretű vászonra v. kartonra festett, ill. nyomtatott, 12–24 különálló egységből álló képsor bemutatása. A képek egy tanulságos történet drámai fordulópontjait ábrázolták. A kisodort tekercset rendszerint magas állványra rögzítették. A mese énekes előadója kis széken vagy padon állt. (A játékos német neve, Bänkelsänger, erre a helyzetre utal). Énekét gitárral vagy tekerőlanttal kísérte. Hosszú bottal mutatta azt a képet, ahol a cselekmény adott pillanata volt látható. A legismertebb magyar szöveg A Gulyás Miska és Káposzta Sára szerelme. Erre a vásári látványosságra épül Arany János A képmutogató c. balladája. – Ir. Tolnai V.: A képmutogató eredete (1921); Takács L.: A képmutogatás kérdéséhez (1953); Csatkai E.: A képmutogatók (Soproni Szemle, 1956).