# Hamari Júlia

(Bp., 1942. nov. 21.– ): énekesnő (szoprán). Énektanulmányait 1961-től 1966-ig a Zak-n végezte. 1965-ben első díjat nyert a Budapesti Nemzetközi Énekversenyen. 1966-tól 1967-ig a stuttgarti Akadémia ösztöndíjasa, majd a düsseldorfi Deutsche Oper am Rhein tagja. 1967 óta a Salzburgi Ünnepi Játékok és a Holland Fesztivál, 1979-től a milánói Scala, a londoni Covent Garden, a bécsi Staatsoper, a New York-i Metropolitan, valamint a legnagyobb zenei fesztiválok állandó vendégművésze. Lírai árnyalatú szoprán hangja ellenére, biztos énektechnikájának köszönhetően elsősorban a mezzoszoprán szerepkörben alapozta meg nemzetközi hírnevét. Oratórium- és dalénekesként is nagy sikereket ért el. Művészetét muzikalitás és széles körű stílusismeret jellemzi. Számos külföldi hanglemezkiadó mellett a Hungarotonnal is több operafelvételt, illetve szólólemezt rögzített. A stuttgarti Zeneakadémia professzoraként énekpedagógiával is foglalkozik, emellett rendszeresen tart mesterkurzusokat külföldön. F.Sz. Rosina (Rossini: A szevillai borbély); Orfeusz (Gluck: Orfeusz); Carmen (Bizet); Despina (Mozart: Così fan tutte); Hamupipőke (Rossini).

HAMARI JÚLIA – Purcell: Dido és Aeneas c. operájában